Ffilm yng Nghanada

Dangoswyd ffilm am y tro cyntaf yng Nghanada yn 1896 yn Quebec. 
Trefnwyd y dangosiad gan Louis Minier a Louis Pupier, gan ddefnyddio sinematograff. Cynhyrchwyd rhai o'r ffilmiau cyntaf a wnaed yng Nghanada gan James Freer, a brynodd gamera Edison a thaflunydd a dechrau ffilmio gweithgareddau amaethyddiaeth a threnau'r Canadian Pacific Railway ym 1897.

Sefydlwyd Bwrdd Ffilm Cenedlaethol Canada gan y llywodraeth ffederal ym 1939 i gynhyrchu ffilmiau, stribedi ffilm, a ffotograffau sy'n darlunio bywyd, diwylliant a meddwl Canada ac i'w dosbarthu ar draws y wlad ac i wledydd tramor. Daeth Canada i'r amlwg fel un o brif wneuthurwyr ffilmiau dogfen y byd. Ym 1967 sefydlodd y llywodraeth Gorfforaeth Ddatblygu Ffilmiau Canada i feithrin ac hyrwyddo diwydiant ffilmiau'r wlad drwy fenthyg arian i gynhyrchwyr a buddsoddi mewn ffilmiau hir.

Mae Canada yn gartref i sawl gŵyl ffilm, gan gynnwys Gŵyl Ffilmiau Ryngwladol Toronto, Gŵyl Ffilmiau Ryngwladol Vancouver, Gŵyl Ffilmiau'r Byd Montréal, a Gŵyl Ffilmiau Whistler. Mae Gŵyl Ffilmiau Mynydd Banff yn canolbwyntio ar ffilmiau sy'n ymwneud â mynyddoedd, gan gynnwys fforio, chwaraeon ac anturio, bywyd mynyddig, a'r amgylchedd.

Cyfeiriadau


Categori:Adloniant yng Nghanada yn ôl cyfrwng
Categori:Y celfyddydau yng Nghanada yn ôl cyfrwng
Canada
Gogledd America